Teadusajaloo ja Teadusfilosoofia Eesti Ühendus

Teadusajaloo ja Teadusfilosoofia Eesti Ühendus (varem Eesti Teaduste Akadeemia Teaduse ja Tehnika, Filosoofia ning Ajaloo Nõukogu Rahvusliku Ühenduse Eesti Osakond) on Eesti mittetulundusühing, mis tegeleb Eesti teadusajaloo ja teadusfilosoofia uurimisega ning ühendab nendest valdkondadest huvitatud teadlasi. TTEÜ asutati 1967. aastal; selle eel, 1964–67 tegutses teadusloolaste ühendus mitteametlikult, Tartu Ülikooli rektori Feodor Klementi sõnul "põranda all". Ühenduse algne nimetus oli NSV Liidu loodusteaduste ja tehnika-ajaloolaste rahvusliku ühenduse Eesti osakond, sellesse võis kuuluda vaid pärast töökoha teadusnõukogu heakskiidu saamist. 1990. aastal registreeriti ühendus MTÜ-na. TTEÜ teadussekretär oli 2016. aasta lõpuni Tarmo Kiik, 2017. aasta algusest Kaija-Liisa Koovit. Ühenduse esimees on Peeter Müürsepp. Eelmine esimees oli 2011. aastani Jaak Aaviksoo. TTEÜ tegutseb Tartus nn Baeri majas ehk kunagises Karl Ernst von Baeri kodus nüüdsel Veski tänaval. TTEÜ on korraldanud konverentse, alates 1967. aastal toimunud konverentsidest Karl Ernst von Baeri 175. sünniaastapäeva ja Georg Friedrich Parroti 200. sünniaastapäeva puhul. 2010. aasta 8.–9. oktoobril korraldas Teadusajaloo ja Teadusfilosoofia Eesti Ühendus Tallinna Tehnikaülikoolis 24. rahvusvahelise Balti teadusajaloo konverentsi. Koostöös Läti ja Leedu Teadusajaloo ja Teadusfilosoofia ühendustega korraldab Eesti ühendus iga kahe aasta tagant rahvusvahelist konverentsi, mille toimumiskoht roteerub. 2017. aasta 18.–20. mail toimus Tartus 28. rahvusvaheline teaduskonverents "Vene impeeriumi piiril: saksa ülikool Tartus ja selle esimene rektor Georg Friedrich Parrot ("On the Border of the Russian Empire: German University of Tartu and its first Rector Georg Friedrich Parrot"), millega tähistati Parroti 250. sünniaastapäeva. Konverents pälvis Eesti muuseumide aastaauhinna (Muuseumiroti) teadusürituste kategoorias. Ühing annab välja mitmesuguseid teadusajaloolisi ja teadusfilosoofilisi publikatsioone, sealhulgas teatmeteost nimega "Eesti teaduse biograafiline leksikon", kuhu on koondatud biograafilised andmed kõigi Eesti alal tegutsenud ning väliseesti teadlaste kohta. Projekt algas 1994. aastal, leksikonist on trükis ilmunud kaks köidet (2000 ja 2005). Tähelepanuväärne on ka teadusfilosoofiliste artiklikogumike sari "Teaduslugu ja nüüdisaeg". 2013. aastast avaldab TTEÜ koostöös Tallinna Tehnikaülikooliga ajakirja Acta Baltica Historiae et Philosophiae Scientiarum. "Teadus iseseisvas Eestis: minevik, olevik, tulevik" Eesti Teaduste Akadeemia, Teadusajaloo ja Teadusfilosoofia Eesti Ühendus; peatoimetaja Arno Köörna, koostaja Karl Martinson; Tallinn: Eesti Teaduste Akadeemia, 1991 "Millist teadust vajab nüüdis-Eesti: suunad, prioriteedid, organisatsioon, vajadused, võimalused" Teadusajaloo ja Teadusfilosoofia Eesti Ühendus; peatoimetaja Arno Köörna, koostaja ja tegevtoimetaja Karl Martinson; Tallinn: Teadusajaloo ja Teadusfilosoofia Eesti Ühendus, 1993 "Teadusfilosoofia ja teadusmetodoloogia Eestis: olukord ja perspektiivid" Teadusajaloo ja Teadusfilosoofia Eesti Ühendus, Tartu Ülikooli filosoofia osakond; peatoimetaja Rein Vihalemm, koostaja Karl Martinson; Tallinn: Eesti Teaduste Akadeemia, 1994 Eesti Looduseuurijate Selts, Teadusajaloo ja Teadusfilosoofia Eesti Ühendus "Geograafia ajaloost Eestis" Teaduste Akadeemia Kirjastus, 1995 "Millist teadust vajab nüüdis-Eesti ... neli aastat hiljem: Eesti teaduspoliitika ja teaduskorralduse probleeme" Teadusajaloo ja Teadusfilosoofia Eesti Ühendus, Eesti Teadus- ja Arendusnõukogu; koostaja ja tegevtoimetaja Karl Martinson, peatoimetaja Olav Aarna; Tallinn: Eesti Teaduste Akadeemia, 1997 "Metsateaduse ajaloost Eestis" Eesti Looduseuurijate Selts, Teadusajaloo ja Teadusfilosoofia Eesti Ühendus, Eesti Põllumajandusülikooli Metsandusteaduskond; koostaja Toivo Meikar; Tallinn: Teaduste Akadeemia Kirjastus, 1998 "Eesti teaduse biograafiline leksikon", 1. kd, peatoimetaja Karl Siilivask, Tallinn: Eesti Entsüklopeediakirjastus, 2000 "Täppisteaduste ajaloost Eestis: pühendatud Wilhelm Ostwaldi 150. sünniaastapäevale" Tartu Ülikool, Teadusajaloo ja Teadusfilosoofia Eesti Ühendus, Eesti Looduseuurijate Selts; koostaja Ivar Piir; Tartu: Tartu Ülikooli Kirjastus, 2004 "Eesti teaduse biograafiline leksikon", 2. kd, peatoimetaja Karl Siilivask, Tallinn: Eesti Entsüklopeediakirjastus, 2005 "Teaduse uuringud: eesmärgid ja meetodid" Teadusajaloo ja Teadusfilosoofia Eesti Ühendus, Tartu Ülikooli filosoofia osakond; koostanud Rein Vihalemm; Tartu: Tartu Ülikooli Kirjastus, 2007 Erki Tammiksaar "Ühenduse töö aastail 1967–2008. Arengud, probleemid" Sirje Vihma-Normet Baltimaade teadusajaloolased ja -filosoofid pidasid konverentsi Tallinnas Estonian World Review, 22. juuli 2011 Mait Talts 24. Rahvusvaheline Balti Teadusajaloo Konverents seekord Tallinna Tehnikaülikoolis Estonian World Review, 29.01.2010 (vaadatud 15.05.2018) Muuseumirottide võitjad on teada! Postimees, 19. jaanuar 2018 (vaadatud 15.05.2018) http://www.bahps.org/acta-baltica Erki Tammiksaar "Ühenduse töö aastail 1967–2008. Arengud, probleemid" 2008